# Estació de Térmens

Mapa línia Lleida - la Pobla :
Térmens és una estació de ferrocarril de FGC situada a l'est de la població de Térmens, a la comarca de la Noguera. L'estació es troba a la línia Lleida - la Pobla de Segur per on circulen trens de les línies RL1 i RL2, amb destinació Balaguer i la Pobla de Segur respectivament.
Aquesta estació va entrar en servei l'any 1924 quan es va obrir el tram entre Lleida i Balaguer. Segons el Pla Territorial de l'Alt Pirineu i Aran el tram entre Lleida i Balaguer té la consideració de «servei regional d'aportació a la xarxa d'altes prestacions amb potencial de xarxa de rodalia de Lleida», en contraposició al tram prepirinenc de consideració regional «que dona servei a una població quantitativament modesta i a una demanda de mobilitat obligada molt feble».
L'any 2016 va registrar l'entrada de 1.000 passatgers.
L'edifici és una obra de Térmens (Noguera) inclosa a l'Inventari del Patrimoni Arquitectònic de Catalunya.

## Història

Aquesta estació va ser construïda per RENFE i va ser posada en servei l'any 1924 quan es va inaugurar el tram de línia fèrria entre Lleida i Balaguer (dins la futura línia que uniria Lleida amb la Pobla de Segur). Igual que altres estacions de la línia, considerada deficitària, RENFE se'n va desprendre i fou reformada com a habitatge a la planta superior i com a bar a la planta baixa. L'estació fou substituïda per una senzilla marquesina situada a l'altra banda de la via i a uns 200 m més al sud-oest a finals dels any 90 del segle xx.

## Serveis ferroviaris

Línia Lleida - la Pobla de Segur de FGC :
| Procedència/Destinació | < | Línia | > | Procedència/Destinació |
| Lleida Pirineus | Vilanova de la Barca | | Vallfogona de Balaguer | Balaguer |
| Lleida Pirineus | Vilanova de la Barca | | Vallfogona de Balaguer | La Pobla de Segur |

## Edifici

L'edifici de l'estació de ferrocarril de Térmens està situat a l'est del nucli urbà, a la confluència entre la carretera C-13 i el carrer de l'Estació.
Consisteix en una senzilla construcció de planta rectangular, feta amb maó i que consta de planta baixa i pis. Està orientat en paral·lel al traçat de la via i a la carretera C-13 de Balaguer a Lleida.
Va ser profundament reformada quan va perdre la funció com a estació de viatgers. Originalment l'edifici tenia una teulada a doble vessant amb el carener longitudinal, sota la qual hi havia una cornisa amb un petit fris. Aquest fris, llis i rematat amb la cornisa, encara es pot observar en les parts superiors de les quatre façanes i és l'únic element decoratiu visible que resta de l'antiga estació.
La teulada ha estat substituïda per un tercer pis, de dimensions més reduïdes que el cos principal de l'edifici i que aprofita l'espai de l'antiga golfa sota la teulada. Les façanes i les seves obertures han estat modificades fins al punt en què no es reconeix la simetria que oferien originalment. A la banda sud-oest s'hi ha afegit una terrassa sobre senzills pilars de totxo i a l'angle nord-oest de l'edifici original s'hi ha afegit un altre cos rectangular que acaba de desnaturalitzar l'aspecte simètric de l'antiga estació.
* Edifici de l'estació de 1924
* Unitat 331 en servei RL1 Lleida passant per l'antiga estació

## Referències

* ↑ «Història». Trendelsllacs.cat. Ferrocarrils de la Generalitat de Catalunya. Arxivat de l'original el 2011-11-20. [Consulta: 6 gener 2012].
* ↑ Barrientos, Albert «Ferrocarril Lleida - la Pobla de Segur». Anuari territorial de Catalunya 2006. Institut d'Estudis Catalans.
* ↑ «Pla Territorial de l'Alt Pirineu i Aran: La xarxa ferroviària». Generalitat de Catalunya. Arxivat de l'original el 2014-10-17. [Consulta: 6 gener 2012].
* ↑ «Anuari estadístic DPTOP 2016. Transport per ferrocarril». Departament de Territori i Sostenibilitat. Arxivat de l'original el 2018-05-04. [Consulta: 9 setembre 2018].
* 1 2 3 4 5 «Estació de Térmens». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 12 setembre 2017].

## Vegeu també

* Llista d'estacions de Ferrocarrils de la Generalitat de Catalunya
* Xarxa ferroviària de Catalunya